钦定古今图书集成/历象汇编/庶征典/第094卷 > 《乞修德政以弭天变状》朱熹
## 钦定古今图书集成/历象汇编/庶征典/第094卷 > 《乞修德政以弭天变状》朱熹

“臣昨为本路旱伤，祈祷不应，累曾具奏，及申尚书省，
乞为敷奏，早作防备。近准省札，已蒙圣慈特从所请，
支钱于明州置场籴米，而又伏睹陛下发自宸衷，特
遣中使降香祈祷，臣有以见陛下畏天恤民之心至
深至切，不胜感激，愿效愚忠。顾恨官有常守，无由瞻
望清光，罄竭血诚，庶裨万一”，不胜犬马蝼蚁区区之
“情，窃谓累年之旱，谴告已深，今日之灾，地分尤广。非
惟官府民间储备已竭，而大农之积亦已无馀。又当
大礼年分，户部催督州县积年欠负官物，其势不容
少缓，凡所以为施舍赈恤之恩者，窃恐又必不能如
去年之厚。臣窃不胜大惧，以为此实安危治乱之机，
非寻常小小灾伤之比也。为今之计，独有断自圣心，
沛然发号，深以侧身悔过之诚解谢高穹；又以责躬
求言之意敷告下土，然后君臣相戒，痛自省改，以承
皇天仁爱之心，庶几精神感通，转祸为福。”其次则惟
有尽出内库之钱，以供大礼之费，为收籴之本，而诏
户部无得催理旧欠。诏诸路漕臣遵依条限检放税
租。诏宰臣沙汰被灾路分州军监司守臣之无状者，
遴选贤能，责以荒政，庶几犹足以下结民心，消其乘时作乱之意。如其不然，臣恐所当忧者不止于饿殍，
而在于盗贼，蒙其害者不止于官吏，而上及于国家
也。“臣蒙恩至深，不知死所，敢冒𫓧钺为陛下言。触犯
天威，恭俟夷灭。谨录奏闻，伏候敕旨。”〈地分一作地里〉